การบิน “คาเธ่ย์ฯ” ถูกล้วงข้อมูลผู้โดยสารกว่า 9 ล้านราย ฉุดราคาหุ้นดิ่งหนัก 5%
การบิน “คาเธ่ย์ฯ” ถูกล้วงข้อมูลผู้โดยสารกว่า 9 ล้านราย ฉุดราคาหุ้นดิ่งหนัก 5%
25 ต.ค. 2561

ผู้สื่อข่าวรายงานว่า บริษัท การบินคาเธ่ย์ แปซิฟิค จำกัด (Cathay Pacific Airways Ltd.) ซึ่งเป็นสายการบินประจำชาติของประเทศฮ่องกง ได้ออกมาประกาศเรื่องการโจรกรรมข้อมูลในช่วงเย็นของวันพุธ ที่ 24 ตุลาคม 2561 โดยเป็นข้อมูลผู้โดยสารกว่า 9.4 ล้านคน
สำหรับข้อมูลที่ถูกโจรกรรมไปนั้นมีหมายเลขหนังสือเดินทางจำนวน 860,000 หมายเลข หมายเลขบัตรประชาชนของชาวฮ่องกงจำนวน 245,000 หมายเลข นอกจากนั้นแล้วยังมีหมายเลขบัตรเครดิตที่หมดอายุแล้ว 403 ใบ และหมายเลขบัตรเครดิตที่ไม่มีหมายเลขหลังบัตรอีก 27 ใบ ที่ถูกโจรกรรมทางข้อมูลไป
โดยประเด็นดังกล่าวส่งผลให้ราคาหุ้นบริษัท การบินคาเธ่ย์ แปซิฟิค จำกัด ปรับตัวลดลงหนักถึง 7% ในวันพฤหัสบดี ที่ 25 ตุลาคม 2561 นับเป็นจุดต่ำสุดในรอบ 9 ปี ขณะที่ล่าสุด ราคาหุ้นเหลือลบ 4.52%
อย่างไรก็ตาม สายการบิน คาเธ่ย์ ชี้แจ้งว่าทางสายการบินนั้นได้แจ้งเรื่องกับตำรวจฮ่องกงเป็นที่เรียบร้อยแล้ว และจากการตรวจสอบยังไม่พบการนำข้อมูลดังกล่าวไปใช้ในทางที่ไม่ถูกต้อง